敘十五日事
作者：張耒
朝代：宋

paragraphs: 五更聞鐘自驚起，坐守殘燈具冠履。
昏昏睡眼正團花，獨愛當庭月如水。
强驅睡味誰不仁，漠漠黑甜留兩眥。
忽驚左掖漲風埃，已起上閣鏘環佩。
平明原廟煥金碧，饑投散幕走寒餌。
紛紛僕僕酸兩脛，肉食當然賤何事。
走馬回家百不問，掃榻伸腰真有味。
起來炊熟日亭午，槐葉新成庭覆翠。
翻書弄翰老自笑，飽食安眠計難遂。
古來高士不入城，肯聽鷄鳴踏朝市。